༈བློ༷་བཟ༷ང་ལུགས་མཆོ༷ག་འཛིན་པའི་མཁས་གྲུ༷བ་ཀྱི།  ། སྐྱེས་རབས་ཉི༷་མ༷འི་འཕྲེང་བས་འགྲོ་རྣམས་ལ།  ། བླང་དོར་ལམ་བཟང་གསལ་མཛད་སྤྲུལ་པའི་སྐུ།  ། བློ་བཟང་མཆོག་གྲུབ་ཉི་མར་གསོལ་བ་འདེབས།  ། བསླུ་མེད་བླ་མ་ལྷ་ཡི་བྱིན་རླབས་དང་།  ། ཆོས་སྐྱོང་དམ་ཅན་རྒྱ་མཚོའི་མཐུ་སྟོབས་ཀྱིས།  ། འདྲེན་མཆོག་བློ་བཟང་མཆོག་གྲུབ་ཉི་མ་ཡི།  ། ཞབས་པད་བསྐལ་པ་རྒྱ་མཚོར་བརྟན་གྱུར་ཅིག། བློ་བཟང་རྒྱལ་བའི་ལུགས་མཆོག་མཁས་གྲུབ་ཀྱི།  ། རྨད་བྱུང་རྣམ་པར་ཐར་པས་ཉི་མ་ལྟར།  ། གསལ་མཛད་འགྲོ་ཀུན་ཕན་བདེས་སྐྱོང་བ་ཡི།  ། རླབས་ཆེན་འཕྲིན་ལས་ཕྱོགས་བཅུར་རྒྱས་པར་ཤོག། སྡེ་འདིར་བསླབ་གསུམ་ངུར་སྨྲིག་འཆང་བ་ཡི།  ། འདུས་པའི་ཚོགས་ཀྱིས་ཐེག་མཆོག་ཆོས་ཀྱི་དབྱངས།  ། རྒྱུན་མི་འཆད་པར་སྒྲོགས་པས་ཐུབ་པའི་བསྟན།  ། ནམ་ཡང་མི་ནུབ་རིང་དུ་གསལ་གྱུར་ཅིག། འགྲོ་རྣམས་མི་འདོད་ཉེར་འཚེ་ཀུན་བྲལ་ཞིང་།  ། རིང་པོའི་ཚེ་དང་དཔལ་འབྱོར་ལོངས་སྤྱོད་སོགས།  ། བཀྲ་ཤིས་དགེ་མཚན་དབྱར་མཚོ་ལྟར་རྒྱས་ཏེ།  ། བདེ་སྐྱིད་རྫོགས་ལྡན་དཔལ་ལ་སྤྱོད་པར་ཤོག། ཅེས་སྤྲུལ་པའི་སྐུ་བློ་བཟང་མཆོག་གྲུབ་ཉི་མའི་སྐུ་ཚེ་བརྟན་ཅིང་འཕྲིན་ལས་རྒྱས་པའི་བདེན་ཚིག་འདི་ཡང་དགེ་སློང་གྲགས་པ་དར་རྒྱས་ཀྱིས་ལྷ་རྫས་དྲི་མེད་བཅས་བསྐུལ་བ་ལ་བརྟེན་ནས་ཀུ་སཱ་ལི་༧དྷརྨ་བཛྲ་གྱིས་སེམས་ཉིད་དགོན་པ་དགའ་ལྡན་དར་རྒྱས་གླིང་དུ་སྦྱར་བའོ། །  ། །